b'\n_START_ARTICLE_\nMikkelin sotakirjallisuustapahtuma\n_START_PARAGRAPH_\nMikkelin sotakirjallisuustapahtuma on vuodesta 2017 alkaen j\xc3\xa4rjestetty vuosittainen kirjallisuustapahtuma.  _NEWLINE_Vuonna 2017 teemana oli "Sodan kosketus". Ensimm\xc3\xa4isess\xc3\xa4 tapahtumassa sotakirjallisuuteen luotiin yleiskatsaus, pohdittiin seikkailukirjallisuuden sis\xc3\xa4lt\xc3\xb6\xc3\xa4 sek\xc3\xa4 tutustuttiin Mikkeli-sidoksiin. Kielletyist\xc3\xa4 kirjoista puhui v\xc3\xa4it\xc3\xb6skirjaansa pohjaten professori Kai Ekholm. Seikkailukirjallisuuden tuntijana oli  kirjailija Esa Siren ja Sari N\xc3\xa4re puhui siit\xc3\xa4, miten seksuaalisuus ilmeni sodan aikana. Lis\xc3\xa4ksi tapahtumassa puhuivat Hannu K. Riikonen, Juha-Pekka Koskinen sek\xc3\xa4 2000-luvun sotakirjallisuudesta v\xc3\xa4itellyt Marita Hietasaari. _NEWLINE_Toisena tapahtumavuonna k\xc3\xa4siteltiin vuoden 1918 tapahtumia. Kirjailija Sirpa K\xc3\xa4hk\xc3\xb6nen, kotimaisen kirjallisuuden professori Jyrki Nummi, kirjailija Anneli Kanto, VTM, tietokirjailija, v\xc3\xa4it\xc3\xb6skirjatutkija Tuulikki Pekkalainen ja FT, dosentti Tuomas Tepora k\xc3\xa4sitteliv\xc3\xa4t vuoden 1918 tapahtumia moninaisista n\xc3\xa4k\xc3\xb6kulmista. Keskustelua johdatteli tunnettu sotakirjallisuuden yst\xc3\xa4v\xc3\xa4, toimittaja Jone Nikula._NEWLINE_Mikkelin III sotakirjallisuustapahtuma j\xc3\xa4rjestet\xc3\xa4\xc3\xa4n 28.9.2019 ja teemana on talvisota. Kirjailija Petri Tamminen k\xc3\xa4sittelee puheenvuorossaan sit\xc3\xa4, miten sotakirjallisuus ja yksitt\xc3\xa4isten ihmisten sotamuistot eroavat toisistaan ja kuinka ne t\xc3\xa4ydent\xc3\xa4v\xc3\xa4t toisiaan. FT Virpi Launonen puhuu tunnetuimmista talvisotaa k\xc3\xa4sittelevist\xc3\xa4 teoksista ja pohtii niiden n\xc3\xa4k\xc3\xb6kulmia. Apulaisprofessori Antero Holmila valottaa nelj\xc3\xa4n brittikirjailijan n\xc3\xa4k\xc3\xb6kulmaa talvisotaan. VTT, everstiluutnantti Juha M\xc3\xa4lkki hypp\xc3\xa4\xc3\xa4 puolen miljoonan henkil\xc3\xb6n sotilasorganisaation sis\xc3\xa4lle muodostaen aikamatkan kulttuurisiin itsest\xc3\xa4\xc3\xa4nselvyyksiin ja dialogien merkitykseen sotilaallisen suorituskyvyn rakentamisessa. FT, kirjailija P\xc3\xa4ivi Lipponen pohtii esityksess\xc3\xa4\xc3\xa4n sodan todellisuutta. Lis\xc3\xa4ksi Veikko Happonen tulkitsee tapahtumassa Yrj\xc3\xb6 Jylh\xc3\xa4n sota-aiheisia runoja ja suomalaisen kirjallisuuden suurmiehist\xc3\xa4 useita teoksia tehnyt FT, kirjailija, dosentti ja professori emeritus Panu Rajala puhuu Ilmari Kiannon ja Frans Emil Sillanp\xc3\xa4\xc3\xa4n vastakkaisista kohtaloista talvisodassa._NEWLINE_Tapahtuman j\xc3\xa4rjest\xc3\xa4v\xc3\xa4t Mikkelin kes\xc3\xa4yliopisto, Mikkelin museot, Mikkelin seutukirjasto ja Sodan ja rauhan keskus Muisti.'